5 POSĖDIS

# SPRENDIMAS

**DĖL KAUNO RAJONO SAVIVALDYBĖS DALIES KURORTINĖS TERITORIJOS BENDROJO PLANO (VIETOVĖS LYGMENS) RENGIMO IR TIKSLŲ NUSTATYMO**

2017 m. balandžio 27 d. Nr. TS-186

Kaunas

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, Lietuvos Respublikos teritorijų planavimo įstatymo 14 straipsnio 3 dalimi ir atsižvelgdama į Lietuvos Respublikos Vyriausybės 2017 m. vasario 22 d. nutarimą Nr. 121 „Dėl kurortinės teritorijos statuso suteikimo Kačerginės ir Kulautuvos miesteliams ir Zapyškio miestelio teritorijos daliai“ ir Kauno rajono savivaldybės tarybos 2014 m. rugpjūčio 28 d. sprendimą Nr. TS-299 „Dėl Kauno rajono savivaldybės teritorijos bendrojo plano 1-ojo pakeitimo tvirtinimo“, Kauno rajono savivaldybės taryba n u s p r e n d ž i a:

1. Rengti Kauno rajono savivaldybės dalies kurortinės teritorijos bendrąjį planą (vietovės lygmens).
2. Patvirtinti Kauno rajono savivaldybės dalies kurortinės teritorijos bendrojo plano tikslus:

2.1. sudaryti sąlygas darniai kurortinės teritorijos raidai, nuosekliai erdvinės ir funkcinės integracijos politikai įgyvendinti, teritorijų sanglaudai, kompleksiškai spręsti socialinius, ekonominius, ekologinius uždavinius;

2.2. nustatyti gyvenamųjų vietovių, inžinerinės ir socialinės infrastruktūros, kitų kurortinei teritorijai svarbių socialinės ekonominės veiklos sričių vystymo ir įgyvendinimo gaires, numatyti plėtrai reikalingas teritorijas;

2.3. sudaryti sąlygas racionaliam kurortinės teritorijos gamtinių, žemės gelmių ir energijos išteklių naudojimui ir atkūrimui;

2.4. numatyti kurortinės teritorijos gamtinio ir kultūrinio kraštovaizdžio savitumo, gamtos ir nekilnojamojo kultūros paveldo išsaugojimą, tikslingą naudojimą ir pažinimą, ekologinei pusiausvyrai būtino gamtinio karkaso formavimą;

2.5. kurti sveiką, saugią, darnią gyvenamąją aplinką ir visavertes gyvenimo sąlygas gyvenamosiose vietovėse;

2.6. sudaryti sąlygas privačioms investicijoms, kuriančioms socialinę ir ekonominę gerovę, tinkamos kokybės gyvenimo sąlygas;

2.7. derinti fizinių ir juridinių asmenų ar jų grupių, savivaldybės ir valstybės interesus dėl teritorijos naudojimo ir veiklos plėtojimo kurortinėje teritorijoje sąlygų.

1. Įpareigoti Savivaldybės administracijos direktorių organizuoti 1 punkte įvardyto kompleksinio teritorijų planavimo dokumento rengimo procedūras.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras Valerijus Makūnas

**KAUNO RAJONO SAVIVALDYBĖS ADMINISTRACIJOS**

**URBANISTIKOS SKYRIUS**

**SAVIVALDYBĖS TARYBOS SPRENDIMO
„DĖL KAUNO RAJONO SAVIVALDYBĖS DALIES KURORTINĖS TERITORIJOS BENDROJO PLANO (VIETOVĖS LYGMENS) RENGIMO IR TIKSLŲ NUSTATYMO“ PROJEKTO**

**AIŠKINAMASIS RAŠTAS**

2017 m. balandžio 14 d.

Kaunas

1. **Sprendimo projekto rengimą paskatinusios priežastys, tikslai.**

Lietuvos Respublikos Vyriausybė 2017 m. vasario 22 d. nutarimu Nr. 121 „Dėl kurortinės teritorijos statuso suteikimo Kačerginės ir Kulautuvos miesteliams ir Zapyškio miestelio teritorijos daliai“ suteikė kurortinės teritorijos statusą Kačerginės ir Kulautuvos miesteliams ir Zapyškio miestelio teritorijos daliai.

Parengus ir patvirtinus Savivaldybės dalies kurortinės teritorijos (vietovės lygmens) bendrąjį planą būtų:

1. sudarytos sąlygos darniai kurortinės teritorijos raidai, nuosekliai erdvinės ir funkcinės integracijos politikai įgyvendinti, teritorijų sanglaudai, kompleksiškai išspręsti socialiniai, ekonominiai ir ekologiniai uždaviniai;

2. nustatytos gyvenamųjų vietovių, inžinerinės ir socialinės infrastruktūros, kitų kurortinei teritorijai svarbių socialinės ekonominės veiklos sričių vystymo ir įgyvendinimo gairės, numatytos plėtrai reikalingos teritorijos;

3. sudarytos sąlygos racionaliam kurortinės teritorijos gamtinių, žemės gelmių ir energijos išteklių naudojimui ir atkūrimui;

4. numatytas kurortinės teritorijos gamtinio ir kultūrinio kraštovaizdžio savitumo, gamtos ir nekilnojamojo kultūros paveldo išsaugojimas, tikslingas naudojimas ir pažinimas, ekologinei pusiausvyrai būtino gamtinio karkaso formavimas;

5. sukurta sveika, saugi, darni gyvenamoji aplinka ir visavertės gyvenimo sąlygos gyvenamosiose vietovėse;

6. sudarytos sąlygos privačioms investicijoms, kuriančioms socialinę ir ekonominę gerovę, tinkamos kokybės gyvenimo sąlygas;

7. suderinti fizinių ir juridinių asmenų ar jų grupių, savivaldybės ir valstybės interesai dėl teritorijos naudojimo ir veiklos plėtojimo kurortinėje teritorijoje sąlygų.

**2.** **Teisinis reglamentavimas (kaip šiuo metu reguliuojami sprendimo projekte aptariami klausimai).**

Lietuvos Respublikos teritorijų planavimo įstatymo 14 straipsnio 3 dalyje nurodyta galimybė savivaldybės tarybai priėmus sprendimą atitinkamoje savivaldybės dalyje rengti savivaldybės dalies bendrąjį planą.

Kauno rajono savivaldybės taryba 2014 m. rugpjūčio 28 d. sprendimu Nr. TS-299 „Dėl Kauno rajono savivaldybės teritorijos bendrojo plano 1-ojo pakeitimo tvirtinimo“ patvirtino Kauno rajono savivaldybės teritorijos bendrojo plano 1-ąjį pakeitimą, kuris galioja Kačerginės ir Kulautuvos miesteliams ir Zapyškio miestelio teritorijos daliai, tačiau nėra įvertinta, kad šios teritorijos yra kurortinės.

**3. Galimi sprendimo priėmimo padariniai (teigiami ir (ar) neigiami).**

Bus išsamiai išnagrinėtos Kauno rajono savivaldybės dalies kurortinės teritorijos ir jų plėtros galimybės. Neigiamų padarinių nenumatyta.

**4. Keičiamo ar pripažįstamo netekusiu galios Savivaldybės tarybos sprendimo pakeitimų sąrašas.**

Nėra.

**5. Lėšos sprendimui įgyvendinti, jų šaltiniai.**

Lėšos bus numatytos iš Savivaldybės biudžeto.

**6. Būtinumas skelbti sprendimą Teisės aktų ir kituose registruose. Viešinimas.**

Viešinamas Savivaldybės interneto svetainėje, Kačerginės, Kulautuvos ir Zapyškio seniūnijų skelbimų lentose.

**7. Antikorupcinis vertinimas.**

Vertinti nereikia.

**8. Numatomo teisinio reguliavimo poveikio vertinimo rezultatai.**

Vertinti nereikia.

**9. Kiti, sprendimo iniciatorių nuomone, reikalingi pagrindimai ir paaiškinimai.**

Nėra.

**10. Sprendimo projekto rengėjai. Asmuo, atsakingas už sprendimo įvykdymą.**

Savivaldybės tarybos sprendimą parengė ir už įvykdymą atsakingas Mindaugas Kruopis, Kauno rajono savivaldybės administracijos Urbanistikos skyriaus vedėjas.

Urbanistikos skyriaus vedėjas Mindaugas Kruopis